প্রধানমন্ত্রী গ্রাম সড়ক যোজনায় রাস্তার কাজ চলছে গ্রামে। জড়ো করে রাখা রয়েছে স্টোনচিপস্। আর সেই পাথরের স্তুপেই ছিল ডিনামাইট৷ সেটাকে বল ভেবে খেলতে গিয়ে বিস্ফোরণ ঘটে একটি বালকের হাতে৷ ঘটনায় হাতের অনেকটা উড়ে গিয়েছে ওই বালকের৷ স্প্লিন্টারের আঘাতে ক্ষত বিক্ষত হয়েছে শরীরের বিভিন্ন স্থান৷ 
পশ্চিম মেদিনীপুরের ডেবরা ব্লকের গড়নিশ্চিন্দিপুর গ্রামে বুধবার সকালে গ্রামের বাসিন্দা দুই ভাই সুকুমার দোলই (১৫) ও সুকদেব দোলই (১২) ছাগল চরাতে গিয়ে ওই স্টোনচিপস নিয়ে খেলা করছিল৷ খেলার সময়ে সেখানে একটি ছোট সাইজের ডিনামাইট দেখতে পায় তারা৷ সেটিকে বল ভেবে খেলা করছিল দু’জনে৷ এর পরেই অঘটন।

বড় ভাই সুকুমার দোলই-এর ডান হাতের কব্জি থেকে কিছুটা অংশ উড়ে যায়৷ গুরুতর জখম অবস্থায় তাকে উদ্ধার করে প্রথমে ডেবরা হাসপাতাল ও পরে সেখান থেকে মেদিনীপুর মেডিক্যাল কলেজ হাসপাতালে ভর্তি করা হয় ৷ সুকুমারের শরীরের নানা স্থানে স্পিলিন্টারের আঘাত লেগেছে৷ ডেবরা থানার পুলিশ  বিস্ফোরণ স্থলে পড়ে থাকা ডিনামাইটের অংশ উদ্ধার করেছে ৷ পুলিশ জানিয়েছে, এই ধরনের ডিনামাইট পাহাড় ফাটিয়ে স্টোনচিপস সংগ্রহ করার সময় ব্যবহার করা হয়ে থাকে৷ তারই কোনও একটি হয়তো এই পাথরের সঙ্গে এসে গিয়েছিল৷ তা থেকেই বিস্ফোরন হয়েছে৷
দেখুন ভিডিও—